ⵃⵎⵎⵓ ⵓ ⵏⴰⵎⵉⵔ (ⴰⴼⵉⵍⵎ)

ⴰⵙⴰⵜⴰⵍ ⴰⵙⵉⵏⵉⵎⴰⵢ ⴷ ⵜⵏⵥⴰⵕ ⵏ ⵓⴼⴰⵔⵙ 
ⴳ ⵜⵣⵡⵉⵔⵉ ⵏ ⵜⵏⵉⴼⴹⵜ ⵜⵉⵙ ⴽⵕⴰⴹⵜ, ⵙ ⵓⵥⵍⴰⵢ ⴳ ⵓⵙⴳⴳⵯⴰⵙ 2003, ⵢⵓⵔⵎ ⵓⵎⵙⵢⴰⴼⵓ ⵍⵄⵕⴱⵉ ⴰⵍⵜⵉⵜ ⵙ ⵜⵎⵙⵙⵓⵔⵜ ⵏⵏⵙ "Warda Production/ⵡⴰⵔⴷⴰ ⴱⵔⵓⴷⵉⴽⵙⵢⵓⵏ" ⴰⵙⵏⵓⵍⴼⵓ ⵏ ⵢⴰⵜ ⵜⵎⵙⴰⵔⵜ ⵜⴰⵙⵉⵏⵉⵎⴰⵢⵜ ⵜⵓⵙⵍⵉⴷⵜ ⵏⵏⴰ ⵔⴰⴷ ⴷ ⵉⵙⵙⴰⵖⵓⵍ ⴰⴷⴷⵓⵔ ⵉ ⵓⴼⵍⴽⵍⵓⵔ ⴰⵎⴰⵣⵉⵖ ⴹⴰⵕⴰⵜ ⵏ ⵜⵓⴳⴷⵜ ⵏ ⵉⵙⴳⴳⵯⴰⵙⵏ ⵏ ⵓⴼⴰⵔⵙ ⵏ ⵜⵡⵓⵔⵉⵡⵉⵏ ⵣⵓⵏ ⴷ "ⴱⵓⵜⴼⵓⵏⴰⵙⵜ ⴷ ⵜⵎⵖⴰⵔⵜ ⵏ ⵡⵓⵔⵖ....". ⵉⵖⴰⵎⴰ ⵓⵙⵜⴰⵢ ⵖⴼ ⵡⵓⵎⵉⵢ ⵏ "ⵃⵎⵎⵓ ⵓ ⵏⴰⵎⵉⵔ" ⵙ ⵓⵙⵔⴰⴳ ⵏ ⵜⵙⵓⵙⵏⵜ ⵏⵏⵙ ⵜⴰⵎⵉⵔⵉⵡⵜ ⴷ ⴽⵔⴰ ⵏ ⵜⵓⵔⴰⵣ ⵏⵏⵙ ⵜⵉⵔⴳⴰⵎⴰⵏⵉⵏ ⵉⵙⵎⵔⴽⵙⵏ ⴳⵔ ⵡⴰⴽⴰⵍ ⴷ ⵢⵉⴳⵏⵏⴰ. ⴰⴼⴰⴷ ⴰⴷ ⵢⵉⵍⵉ ⵓⵣⵣⴳⵉⵔ ⵏ ⵜⵏⵥⵕⵜ ⴰⴷ, ⵉⵙⵙⵓⵜⵔ ⵡⴰⵍⵜⵉⵜ ⵜⵉⵡⵉⵣⵉ ⴳ ⴷⴰⵔ ⵢⴰⵜ ⵜⵎⵙⵏⴼⵍⵓⵍⵜ ⵜⴰⵅⴰⵜⴰⵔⵜ ⵏⵏⴰ ⵜⵜ ⵉⴳⴰⵏ ⴷ ⵜⵎⵙⵙⵓⴼⵖⵜ ⴼⴰⵟⵉⵎⴰ ⵄⵍⵉ ⴱⵓⴱⴽⴷⵉ, ⵏⵏⴰ ⵎⵉ ⴼⴽⴰⵏ ⴰⴼⵔⵉⵙⵎ ⵏ "ⵍⴰⵍⵍⴰⵙ ⵏ ⵡⴰⵍⵍⴰⵙ". ⵉⵥⴹⴰⵕ ⵓⵙⵉⵏⵔⴰⵏ ⴰⴷ ⴰⵏⴰⵥⵓⵕ ⴰⴷ ⵙⵔⴽⵔⵏ ⵢⴰⵜ ⵜⴰⵏⵏⴰⵢⵜ ⵜⴰⵙⵉⵏⵉⵎⴰⵢⵜ ⵜⴰⵜⵔⴰⵔⵜ ⵉⵡⵇⵇⵔⵏ ⵉⵎⴰⵏ ⵏ ⵜⴰⵍⵍⴰⵙⵜ ⵜⴰⵥⵖⵓⵕⴰⵏⵜ, ⴰⴽⴷ ⵓⵃⵟⵟⵓ ⵖⴼ ⵓⴷⵔⵉⵣ ⴰⵎⵣⵔⵓⵢⴰⵏ ⴰⵥⵖⵓⵕⴰⵏ, ⴰⵢⵍⵍⵉ ⵢⵓⵊⵊⴰⵏ ⵜⴰⵡⵓⵔⵉ ⴰⴷ ⴰⴷ ⵜⴻⵜⵜⵓⵙⵉⵜⴳ ⴳ ⵜⵓⴳⴷⵜ ⵏ ⵜⵙⵉⴹⴰⵏ ⴰⵎ ⵢⴰⵏ ⵙⴳ ⵉⴼⴰⵔⵙⵏ ⵉⵅⴰⵜⴰⵔⵏ ⴰⴽⴽⵯ ⵏⵏⴰ ⵜⴼⴰⵔⵙ ⵙⵙⵉⵏⵉⵎⴰ ⵜⴰⵎⴰⵣⵉⵖⵜ ⵜⴰⵎⵖⵉⴱⵉⵜ ⴰⵔ ⵖⵉⵍⴰ. 

 ⵜⵓⴽⵔⵉⵙⵜ ⵏ ⵡⵓⵎⵉⵢ ⴳⵔ ⵓⵏⵀⵉⵜⵜⴼ ⵏ ⵓⵏⵏⵖⵣⵍ ⴷ ⵡⵓⵎⵎⵍ 
ⴷⴷⴰ ⴽⴽⴰⵜⵏ ⵉⵥⵓⵕⴰⵏ ⵏ ⵜⴰⵍⵍⴰⵙⵜ ⴳ ⵉⵣⵎⴰⵣ ⵏ ⵖⴰⴷ ⵉⵣⵔⵉⵏ, ⵍⵍⵉⴳ ⴷⴰ ⵏⵜⵜⴰⴼⴰ ⵢⴰⵏ ⵓⵄⵔⵔⵉⵎ ⵏⵏⴰ ⵎⵉ ⵉⵙⵎ "ⵃⵎⵎⵓ", ⴷ ⵢⴰⵏ ⵓⵎⵃⴹⴰⵕ ⵉⵃⵕⵛⵏ ⴳ ⵜⵎⵣⴳⵉⴷⴰ ⵏⵏⴰ ⵉⵃⵙⴰⵏ ⴰⵇⵓⵕⴰⵏ ⴷ ⵉⴹⴼⵕ ⴰⵖⴰⵔⴰⵙ ⵏ ⵕⴱⴱⵉ ⵏⵏⴰ ⵉⵣⴷⵖⵏ ⴳ ⵢⴰⵏ ⵓⵙⵓⵏ ⴰⵎⴰⵣⵉⵖ ⵉⵜⵜⵡⴰⵙⵙⵏⵏ ⵙ ⵜⵎⴰⵙⵙⴰⵏⵉⵏ ⴷ ⵓⵙⴳⴷ. ⴷ ⵉⴽⴽⴰ ⵜ ⵉⵏⵏ ⵃⵎⵎⵓ ⴰⴷ ⴰⵔ ⴱⴷⴷⴰ ⵉⵜⵜⵡⴰⵔⴳⴰ ⵙ ⴽⵔⴰ ⵏ ⵜⵡⴰⵔⴳⵉⵡⵉⵏ ⵓⵔ ⵜⴻⵜⵜⴰⵎⵉⵥ ⵜⴳⵔⵔⴰⵡⵜ, ⵍⵍⵉ ⴳ ⴰⵔ ⴳⵉⵙⵏ ⵉⵥⵕⵕⴰ ⴽⵔⴰ ⵏ ⵜⵎⵔⴰⴳⵉⵏ ⴷ ⴽⵔⴰ ⵉⴷⵖⴰⵔⵏ ⵢⴰⴹⵏ. ⵎⴰⵛⴰ ⵏⴼⵍⵏ ⵡⴰⴷⴷⴰⴷⵏ ⵏⵏⵙ ⵍⵍⵉⴳ ⵜ ⵉⴷ ⵜⵔⵣⴼ ⵢⴰⵜ ⵜⵎⵔⴰⴳⵜ (nymphe) ⵜⴰⴳⵏⵏⴰⵡⵜ ⴳ ⵓⵃⴰⵏⵓ ⵏⵏⵙ ⴳ ⵢⵉⴹ, ⴷ ⵜⵖⵎⴰ ⴰⵙ ⴰⴼⵓⵙ ⵏⵏⵙ ⵙ ⵍⵃⵏⵏⴰ (ⴰⵏⵍⵍⴰ) ⴰⵎ ⵢⴰⵏ ⵓⴹⴼⴰⵏ ⵏ ⵜⴰⵢⵔⵉ, ⴰⵢⵍⵍⵉ ⵉⵏⴼⵍⵏ ⵖⵔ ⵢⴰⵜ ⵜⴰⵙⵙⴰⵙⵜ ⵜⴰⵏⴰⵎⵓⵏⵜ ⴰⵛⴽⵓ ⵍⵃⵏⵏⴰ ⵉⴳⴰ ⵡⵉⵏ ⵜⵎⵖⴰⵔⵉⵏ ⴳ ⵜⵏⵓⵎⵉ ⵏ ⵜⵇⴱⵉⵍⵜ ⴰⵏⵏ. ⵉⵙⵔⴳ ⵓⵙⴽⴽⵉⵔ ⴰⴷ ⵉⴼⴼⵔⵏ ⴳ ⵓⵙⵙⵓⴼⵖ ⵏ ⵃⵎⵎⵓ ⵙⴳ ⵜⵎⵣⴳⵉⴷⴰ ⴷ ⴰⵡⴷ ⵉⵙⵔⴳ ⴰⵙ ⵎⴰⵢⴰⵏⵏ ⴳ ⴰⵢⵍⵍⵉⴳ ⴰⵔ ⴳⵉⵙ ⴰⴽⴽⵯ ⴹⵚⵚⴰⵏ ⵉⵎⵃⴹⴰⵕⵏ ⵏⵏⴰ ⴷⵉⴷⵙ ⵉⵍⵍⴰⵏ ⴳ ⵜⵎⵣⴳⵉⴷⴰ, ⴷⴰⵜ ⴰⴷ ⴷ ⵜⵓⵔⵔⵉ ⵜⵎⵔⴰⴳⵜ ⴰⴼⴰⴷ ⴰⴷ ⴰⵙ ⵜⴽⴽⵙ ⴰⵏⵣⴰ ⵏ ⵍⵃⵏⵏⴰ ⴷ ⴰⴷ ⴰⵙ ⴷ ⵜⵙⵙⵓⵎⴰⵏ ⵜⴰⵎⴰⴳⵉⵜ ⵏⵏⵙ, ⴷ ⵜⴼⴽⴰ ⴰⵙ ⵢⴰⵜ ⵜⵓⴽⵎⵉⵙⵜ ⵏ ⵍⵃⵏⵏⴰ ⴷ ⵜⵙⴼⴰⴷⴰ ⴼⵍⵍⴰⵙ ⴽⵓⴷⵏⵏⴰ ⵙⵉⵙ ⵉⵙⵖⴰⵡⵙⴰ ⴰⴷ ⵉⵖⵎⵓ ⴰⴼⵓⵙ ⵏⵏⵙ ⵙ ⵍⵃⵏⵏⴰ ⵙ ⵢⴰⵜ ⵜⵔⵔⵉⵛⵜ/ⵓⵙⴰⵎⵙ, ⵎⴰⵛⴰ ⴰⵍⵖⵎⵙ ⵏ ⵉⵏⵏⴰⵙ ⵢⵓⵡⵉ ⵜⵜ ⴰⵢⵍⵍⵉⴳ ⵜⵓⴼⴰ ⵓⴼⵓⵔ ⴰⵏⵏ ⵙ ⵜⵡⵉⵣⵉ ⵏ ⴰⵢⵜ ⵡⵓⵥⵓⴹ ⵏⵏⴰ ⵓⵔ ⵉⵔⵉⵏ ⴰⴼⵓⵍⴽⵉ ⵉ ⵃⵎⵎⵓ ⴰⵛⴽⵓ ⴰⵔ ⴰⵀⴰ ⵉⵜⵜⵙⵓⵎⴷ ⵕⴱⴱⵉ ⴷ ⵙⵍⴰⵡⴰⵏⵜ ⴰⴽⴽⵯ ⵜⵉⵣⵉ ⵍⵍⵉ ⴷⴰⵔⵙ ⵜⴼⵜⵜⵓ ⵜⵎⵔⴰⴳⵜ, ⵙ ⵓⵢⴰ ⵜⵇⵇⴷ ⵉⵏⵏⴰⵙ ⵏ ⵃⵎⵎⵓ ⵉ ⵓⵙⴰⵎⵙ ⴰⵏⵏ, ⵓⴽⴰⵏ ⴰⵢⴰⴷ ⵓⵔ ⵉⵙⵙⵓⵙⵉⵎ ⵃⵎⵎⵓ ⴰⵛⴽⵓ ⵜⴰⵖⴰⵡⵙⴰ/ⵜⴰⵎⴰⵜⴰⵔⵜ ⴰⵏⵏ ⵏⵏⴰ ⴰⵙ ⵜⴼⴽⴰ ⵜⵎⵔⴰⴳⵜ ⴰⴷ ⵉⴳⴰⵏ ⴰⵣⴷⴰⵢ ⴳⵔⴰⵜⵙⵏ.ⴰⵎⵖⵔⵉⴱⵉ ⴰⵏⴷⴰⵍⵓⵙⵉ (2016-01-06). "ⵃⵎⵎⵓ ⵓ ⵏⴰⵎⵉⵔ .. ⵓⵎⵉⵢ ⵏ ⵃⵎⵎⵓ ⵓ ⵏⴰⵎⴰⵉⵔ". ⴽⴰⴱⵓⵙ (ⵙ ⵜⵄⵔⴰⴱⵜ). ⵉⵜⵜⵢⵓⵥⵕⴰ ⴳ 2026-01-31.  

 ⵜⴰⵏⵢⵓⴷⴷⵓⵜ ⵏ ⵓⵔⵣⵣⵓ ⴰⵎⵥⵕⵉⵍⵍⵉ ⴷ ⵜⴳⵉⵔⴰ ⵜⴰⴽⵙⵏⴰⵏⵜ/ⵜⴰⴽⵏⵙⴰⵏⵜ 
ⴹⴰⵕⴰⵜ ⵏ ⵎⴰⴷ ⴰⵙ ⵜⵇⵇⴷ ⵉⵏⵏⴰⵙ ⵉ ⵜⵎⴰⵜⴰⵔⵜ ⴰⵏⵏ ⵏⵏⴰ ⴰⵙ ⵜⴼⴽⴰ ⵜⵎⵔⴰⴳⵜ, ⵉⵏⵜⵉ ⵃⵎⵎⵓ ⴳ ⵢⴰⵜ ⵜⵏⵢⵓⴷⴷⵓⵜ ⵏ ⵢⴰⵏ ⵓⵔⵣⵣⵓ ⴱⴰⵀⵔⴰ ⵉⵛⵇⵇⴰⵏ ⵍⵍⵉⴳ ⴳⵉⵙ ⵉⴽⴽⴰ ⵉⴷⵔⴰⵔⵏ ⵓⵍⴰ ⵉⵣⴰⵖⴰⵔⵏ ⴰⴼⴰⴷ ⴰⴷ ⵢⴰⴼ ⵜⴰⵎⵔⴰⴳⵜ ⴰⵏⵏ. ⴳ ⵓⴱⵔⵉⴷ ⴰⴷ ⵏⵏⵙ, ⵉⵎⴰⴳⴳⴰⵔ ⴷ ⵢⴰⵏ ⵙⵉⵏ ⵙⴳ ⵜⵇⴱⵉⵍⵜ ⵏ "ⵙⴰⴱⴰⴷⵉ" ⵏⵏⴰ ⵜ ⵢⵓⵡⵉⵏ ⵙ ⴱⵣⵣⴻⵣ ⴷⴰⵔ ⵓⵏⴳⴳⴰⵔⵓ ⴰⴷ, ⴷ ⴳ ⵜⵇⴱⵉⵍⵜ ⴰⵏⵏ ⴰⵔ ⵙⴰⵡⴰⵍⵏ ⵢⴰⵜ ⵜⵓⵜⵍⴰⵢⵜ ⵏⵏⴰ ⵓⵔ ⵉⵜⵜⵔⵎⵉⵙ ⵃⵎⵎⵓ, ⴷ ⴷⴰ ⴳⵉⵙ ⵜⵜⵙⵓⵎⴷⵏ ⵜⴰⴼⵓⴽⵜ ⴷ ⵜⴰⴽⴰⵜ ⴷ ⵉⵍⵉⵏ ⴷⴰⵔⵙⵏ ⴽⵔⴰ ⵏ ⵜⵎⵢⵓⵔⵉⵏ ⴳⴰⵏⵉⵏ ⵣⵓⵏ ⴷ ⵜⵉⵍⵍⵉ ⵍⵍⴰⵏⵉⵏ ⴷⴰⵔ ⵎⴷⴷⵏ ⵏ ⵖⴰⴷ ⵉⵣⵔⵉⵏ, ⴷ ⵢⵓⵡⵉ ⴷ ⵕⴱⴱⵉ ⵉⵎⴰⵇⵇⴰⵔ ⵖⵉⵏⵏ ⴷ ⵢⴰⵏ ⴰⵡⴷ ⵏⵜⵜⴰ ⴰⵔ ⵉⵙⴰⵡⴰⵍ ⴰⵎⵎ ⵜⵓⵜⵍⴰⵢⵜ ⵏ ⵃⵎⵎⵓ, ⴷ ⴰⵡⴷ ⵏⵜⵜⴰ ⴰⵢⴷ ⴰⵙ ⵉⵙⴽⴰⵔⵏ ⴰⵙⵓⵖⵍ ⴷ ⵉⴱⴷⴷ ⴷⵉⴷⵙ. ⵎⴰⵛⴰ ⵙ ⵜⵡⵉⵣⵉ ⵏ ⵜⵎⵔⴰⴳⵜ ⵉⵔⵡⵍ ⴰⵙⵏ ⵏⵜⵜⴰ ⴷ ⵓⵎⴷⴷⴰⴽⴽⵯⵍ ⵏⵏⵙ. ⵎⴰⵛⴰ ⵜⵉⵣⵉ ⵍⵍⵉⴳ ⵔⵡⵍⵏ ⴹⴼⵕⵏ ⵜⵏ ⵉⴷ ⵢⴰⵏ ⴽⵕⴰⴹ ⵉⵎⴰⴽⵔⵏ ⵏⵏⴰ ⵜⵏ ⵢⵓⵡⵉⵏ ⴷⴰⵖ ⵙ ⴷⴰⵔ ⵢⴰⵜ ⵜⵇⴱⵉⵍⵜ ⵏ "ⵓⵎⵣⵡⴰⵔ" ⵏⵏⴰ ⵉⵙⴽⴰⵔⵏ ⴽⵔⴰ ⵏ ⵜⵎⵢⵓⵔⵉⵏ ⵏⵏⴰ ⵓⵔ ⵉⵎⵙⴰⵙⴰⵏ ⴷ ⵜⴷⵎⵉ ⵏ ⵃⵎⵎⵓ, ⴰⵢⵍⵍⵉ ⵜⵏ ⵢⵓⵊⵊⴰⵏ ⴰⴷ ⵜ ⴽⵔⴼⵏ, ⵎⴰⵛⴰ ⵙ ⵜⵡⵉⵣⵉ ⵏ ⵢⴰⵜ ⵜⵎⵔⴰⴳⵜ ⵜⴼⴽⴰ ⴰⵙ ⵢⴰⵏ ⵓⵙⴰⴼⴰⵔ ⵍⵍⵉ ⵔⴰⴷ ⵉⵙⵊⵊⵉ/ⵉⵊⵓⵊⵊⵉ ⴰⵟⵟⴰⵏ ⵏⵏⴰ ⵉⵍⵍⴰⵏ ⴷⴰⵔ ⵜⵎⵟⵟⵓⴹⵜ ⵏ ⵓⵎⵣⵡⴰⵔ, ⴰⵢⵍⵍⵉ ⵙⵓⵔ ⵉⵙⵔⴳⵏ ⴳ ⴰⴷ ⴰⵛⴽⵏ ⴰⵢⵜ ⵡⵓⵥⵓⴹ ⴰⴼⴰⴷ ⴰⴷ ⵉⵔⵉⵏ ⴰⴷ ⵏⵖⵉⵏ ⵜⴰⵎⵟⵟⵓⴹⵜ ⴰⵏⵏ, ⵎⴰⵛⴰ ⵜⴰⵖⴰⵡⴰⵙⵜ ⵏⵏⵙⵏ ⵓⵔ ⴰⵙⵏ ⵜⵙⵎⵉⴷ, ⴰⵛⴽⵓ ⵜⵉⵎⵔⴰⴳⵉⵏ ⵍⵍⵉ ⵉⵡⵙⵏⵜ ⴷⴰⵖ ⵉ ⵃⵎⵎⵓ ⴳ ⵜⵎⵓⴽⵔⵉⵙⵜ ⴰⵏⵏ, ⴷ ⵉⵥⴹⵉⵕⵏⵜ ⵙⵓⵔ ⴰⴷ ⴷ ⵙⴷⴷⵔⵏⵜ ⵜⴰⵎⵟⵟⵓⴹⵜ ⵏ ⵓⵎⵣⵡⴰⵔ. ⴷ ⵉⵎⵎⵔ ⴱⴰⵀⵔⴰ ⵓⵎⵣⵡⴰⵔ ⴷ ⵉⴼⴽⴰ ⵉ ⵃⵎⵎⵓ ⴰⴷ ⵉⵙⴼⴰⴷⴰ ⴰⵢⵏⵏⴰ ⵉⵔⴰ, ⴷ ⵙⴳ ⵜⴼⴰⴷⵉⵡⵉⵏ ⴰⵏⵏ: ⴰⴷ ⵙⵓⵔ ⵓⵔ ⵙⵙⴰⵏ ⴰⵎⴰⵏ ⵏ ⵡⴰⴹⵉⵍ ⴳ ⵜⵇⴱⵉⵍⵜ ⴰⵏⵏ, ⴷ ⴰⴷ ⴱⴱⵉⵏ ⵜⵉⵖⴰⵡⵙⵉⵡⵉⵏ ⴰⴽⴽⵯ ⵏⵏⴰ ⵉⵙⵙⵉⵏⵉⴼⵏ ⴰⴼⴳⴰⵏ ⵉ ⵓⵖⴰⵔⴰⵙ ⵏ ⵕⴱⴱⵉ, ⴷ ⴰⴷ ⵉⵕⵥⵎ ⵉ ⵡⴰⴽⵍⴰⵏ ⵏⵏⴰ ⴷⴰⵔⵙ ⵖⵉⵏⵏ ⵉⵍⵍⴰⵏ, ⴷ ⴰⴷ ⵉⵙⵙⵉⵎⵖⵓⵔ ⵙ ⵓⵎⴷⴷⴰⴽⴽⵯⵍ ⴰⵏⵏ ⵏⵏⵙ ⵏⵏⴰ ⵎⵉ ⵉⴼⴽⴰ ⵢⴰⵜ ⵜⵖⵍⴰⴼⵜ ⵏ ⴰⴷ ⵉⵙⵙⵓⵔⵔⵉ ⴰⵢⵜ ⵜⵇⴱⵉⵍⵜ ⴰⵏⵏ ⵙ ⵓⵖⴰⵔⴰⵙ ⵏ ⵕⴱⴱⵉ. 

ⴳ ⵜⴳⵉⵔⴰ ⵏ ⵓⴼⵉⵍⵎ ⵎⵇⵇⴰⵔ ⵉⵎⵓⵔⵙ ⵃⵎⵎⵓ ⴳ ⵓⵎⴰⴳⵔ ⵏ ⵜⵎⵔⴰⴳⵜ ⵍⵍⵉ ⴰⵙ ⵉⵖⵎⴰⵏ ⵉⴼⴰⵙⵙⵏ ⴷ ⵜⵓⵡⵉ ⵜ ⵙ ⵓⵎⴰⴹⴰⵍ ⵏⵏⵙⵏ, ⵎⴰⵛⴰ ⴰⵎⵏⴰⴷ ⴰⵏⴼⴳⴰⵏ ⵏⵏⴰ ⵉⵜⵜⵙⵓⵎⵓⵏ ⴳ ⵍⵍⵉⴳ ⵜ ⵢⴰⵖ ⵓⵎⴰⵔⴳ ⵏ ⵉⵏⵏⴰⵙ ⵏⵏⴰ ⵎⵉ ⵉⴼⵜⴰ ⵉⵥⵕⵉ ⵙ ⵉⵎⵟⵟⴰⵡⵏ ⵏ ⵜⵖⴱⵏⵜ ⴼⵍⵍⴰⵙ ⵉⵇⵇⵉⵎ ⴰⵔ ⵜ ⵉⵟⵟⴰⵢ, ⵎⴰⵛⴰ ⵉⵖⵜⵙ ⵙⵓⵔ ⵃⵎⵎⵓ ⴰⴷ ⵉⴷⴷⵓ ⵙ ⵖⵓⵔ ⵉⵏⵏⴰⵙ ⴷ ⵜⴼⴽⴰ ⴰⵙ ⵜⵎⵔⴰⴳⵜ ⴰⵏⵏ ⵢⴰⵜ ⵜⵓⴽⵎⵉⵙⵜ ⵏ ⵍⵃⵏⵏⴰ ⴷ ⵓⵙⴰⵎⵙ ⴰⴼⴰⴷ ⴽⵓⴷⵏⵏⴰ ⵙⵉⵙ ⵉⵙⵖⴰⵡⵙⴰ ⵔⴰⴷ ⴷ ⴷⴰⵔⵙ ⵜⴰⵛⴽ, ⴷ ⵜⵓⵡⵙ ⴰⵙ ⴰⴷ ⵉⴷⴷⵓ ⵙ ⵖⵓⵔ ⵉⵏⵏⴰⵙ. ⵜⴳ ⵜⴳⵉⵔⴰ ⴰⴷ ⵢⴰⵜ ⵜⴳⵉⵔⴰ ⵜⴰⴽⵙⵏⴰⵏⵜ ⵉⵎⵎⴰⵍⵏ ⴰⵏⵀⵉⵜⵜⴼ ⴳⵔ ⵜⵍⵎⵎⵉⵀⵜ ⵏ ⵉⵎⴰⵔⴰⵡⵏ ⴷ ⵓⵏⵏⵖⵣⵍ ⵏⵏⴰ ⵢⵓⵜⵉⵏ ⵉⵡⵜⵜⴰ ⵏ ⵓⵎⴰⴷⴰⵏ. 

 ⴰⵙⵓⵎⵏ ⵏ ⵓⵏⵀⵉⵜⵜⴼ ⵏ ⵓⴼⵓⵍⴽⵉ ⴷ ⵡⵓⵥⵓⴹ ⴳ ⵜⵎⵎⵓⵇⵇⵍⴰ ⵜⴰⵏⴰⵥⵓⵕⵜ 
ⵓⵔ ⵜⴱⴷⴷ ⵜⴰⵍⵍⴰⵙⵜ ⴰⴷ ⵖⴰⵙ ⵖⴼ ⵓⵎⵏⴰⴷ ⴰⵕⵓⵎⴰⵏⵚⵉ, ⵎⴰⵛⴰ ⴷⴰ ⵜⵙⵙⵓⵎⴰⵏ ⵢⴰⵏ ⵓⵏⵀⵉⵜⵜⴼ ⴰⵎⵥⵕⵉⵍⵍⵉ ⴳⵔ ⵜⴰⴳⴳⴰⵍⵉⵏ ⵏ ⵓⴼⵓⵍⴽⵉ ⴷ ⵡⵓⵥⵓⴹ, ⵜⵙⵎⴷⵢⴰ ⵜⵜ ⵜⴳⵍⵍⵉⴷⵜ "ⵜⴰⵎⵕⵕⵓⵢⵜ" ⵏⵏⴰ ⵉⵜⵜⵢⴰⵡⵟⵟⴰⵢⵏ ⵙⴳ ⵓⵎⴰⴹⴰⵍ ⵏ ⴰⵢⵜ ⵓⴼⵓⵍⴽⵉ, ⴷ ⵜⵙⴽⵔ ⵜⴰⴳⵍⴷⵉⵜ ⵏⵏⵙ ⴳ ⵢⴰⵏ ⵓⴳⴰⴷⵉⵔ ⵉⴷⵍⵏ ⵙ ⵜⴰⴳⵓⵜ. ⴷ ⴰⵔ ⴷⵉⴷⵙ ⵜⵙⵡⵓⵔⵉ ⴽⵔⴰ ⵏ ⵡⵓⴳⴳⵉⴷⵏ ⵏⵏⴰ ⵉⵥⴹⴰⵕⵏ ⴰⴷ ⵎⵎⴰⵜⵜⵉⵏ ⵙⴳ ⵓⵎⴰⴹⴰⵍ ⴰⵏⵏ ⴰⵔ ⴰⵎⴰⴹⴰⵍ ⵏ ⵓⴼⴳⴰⵏ ⴷ ⴽⵓⴷⵏⵏⴰ ⵓⵔ ⵙⴽⵉⵔⵏ ⴰⵢⵏⵏⴰ ⵙ ⴰⵙ ⵜⵏⵏⴰ ⴰⵔ ⵜⵏ ⵜⵙⵏⴼⴰⵍ ⵙ ⵉⵎⵓⴷⴰⵔ. ⴷ ⴷⴰ ⵜⵙⵉⴳⴳⵉⵍ ⵜⵎⵕⵕⵓⵢⵜ ⴰⴷ ⴰⵣⵓⵣⵣⵔ ⵏ ⵜⵉⵍⵍⴰ ⴷ ⵓⵙⵅⵙⵉ ⵏ ⵜⵉⴼⴰⵡⵜ ⵏ ⵜⵎⴰⵙⵙⴰⵏⵜ ⴳ ⵜⵇⴱⵉⵍⵜ ⵏ ⵉⵎⵃⵙⴰ ⵏ ⵓⵇⵓⵕⴰⵏ, ⴰⵔ ⵜⵜⴰⵔⵎ ⵙ ⴽⵔⴰⵢⴳⴰⵜⵜ ⵜⴰⴱⵔⵉⴷⵜ ⴰⴷ ⵜⵙⴳⵓⴼⵙⵓ ⵜⵓⴷⵔⵜ ⵏ ⵃⵎⵎⵓ ⴷ ⵓⵙⵄⵓⵕⴹ ⵏⵏⵙ, ⴰⵍⵍⵉⴳ ⴰⴽⴽⵯ ⵜⵓⵔⵎ ⴰⴷ ⵜⵙⵙⵉⵔⵏ ⵜⴰⵎⵟⵟⵓⴹⵜ ⵏ ⵓⵎⵣⵡⴰⵔ, ⴷ ⵓⵥⵓⵣⴹ ⵏⵏⵙ ⴰⴼⴰⴷ ⴰⴷ ⵜⴰⵎⵥ "ⵜⴰⵣⵔⴰ" ⵏⵏⴰ ⵉⵍⵍⴰⵏ ⴳ ⴷⴰⵔ ⴰⵢⵜ ⵓⴼⵓⵍⴽⵉ. ⴰⵏⵀⵉⵜⵜⴼ ⴰⴷ ⴰⴼⵔⴳⴰⵎⴰⵏ ⵉⴼⴽⴰ ⵉ ⵓⴼⵉⵍⵎ ⴰⴷ ⴽⵔⴰ ⵏ ⵉⵎⵏⵉⴷⵏ ⵉⵔⴳⴰⵎⴰⵏⵏ ⴼⵓⵍⴽⵉⵏⵉⵏ. ⵍⵍⵉⴳ ⵜⴻⵜⵜⵓⵙⵙⵓⵍⴼ ⵜⵇⴱⵉⵍⵜ ⴰⵎ ⵢⴰⵏ ⵓⴳⴰⴷⵉⵔ ⵏ ⵓⵙⴳⴷ ⴷ ⵉⵔⴼⵙⴰⵏ ⵎⵏⵉⴷ ⵏ ⵜⴰⴳⴳⴰⵍⵉⵏ ⵏ ⵡⵓⵥⵓⴹ ⴷ ⵜⵉⵍⵍⴰⵙ ⵏⵏⴰ ⵉⵡⴰⵜⵜⵙⵏ ⴰⴷ ⵙⵏⵏⵙⵜⵎⵏ ⴰⵎⵢⴰⵙ ⵏ ⵡⴰⵎⵓⵏ ⴷ ⵜⴰⵥⵥⵓⵜ ⵏ ⵜⴱⴰⵍⵉⵙⵜ ⴳⵔ ⴰⵢⵜ ⵜⵇⴱⵉⵍⵜ. 

 ⴰⵣⴰⵍ ⴰⴷⵍⵙⴰⵏ ⴷ ⵉⵎⵏⵉⴷⵏ ⵉⵎⴰⵜⵔⴰⵏⵏ ⵏ ⵓⴼⵉⵍⵎ 
ⴰⵔ ⵉⵣⵔⴰⵢ ⵓⴼⵉⵍⵎ ⵏ "ⵃⵎⵎⵓ ⵓ ⵏⴰⵎⵉⵔ" ⴰⴷ ⵉⴳ ⵖⴰⵙ ⵢⴰⵜ ⵜⵡⵓⵔⵉ ⵜⴰⵎⵙⵓⵔⴰⵔⵜ, ⴰⴼⴰⴷ ⴰⴷ ⵢⵓⵖⴰⵍ ⴷ ⵢⴰⵜ ⵜⵏⵜⴰⵎⵜ ⵜⴰⵏⴰⵥⵓⵕⵜ ⵢⵓⵙⵉⵏ ⵉⵎⵏⵉⴷⵏ ⵉⵙⴳⴷⴰⵏⵏ ⴷ ⵉⵏⴰⵎⵓⵏⵏ ⴷ ⵉⴼⵍⵙⴰⴼⵏ ⵏⵏⴰ ⵉⴷⵔⴰⵏ. ⵜⵥⴹⴰⵕ ⵜⵎⵙⵙⵓⴼⵖⵜ ⴰⴷ ⵜⵙⵙⵎⵔⵙ ⵜⵉⵜⵉⵇⵏⵉⵢⵉⵏ ⵜⵉⵎⵥⵕⴰⵡⵉⵏ ⵜⵉⴼⵔⴰⵔⵉⵏ ⴷ ⵢⴰⵏ ⵓⵥⴰⵡⴰⵏ ⴰⵎⵓⵍⴰⴼ ⵏⵏⴰ ⴱⴰⵀⵔⴰ ⵉⵥⵉⵍⵏ. ⴷⴰ ⵉⵙⵙⵓⵎⵓⵏ ⵓⴼⵉⵍⵎ ⵜⴰⵏⵢⵓⴷⴷⵓⵜ ⵏ ⵡⴰⴽⴰⵣ ⵏ ⵜⵏⴽⴽⵉⵜ/ⵢⵉⵎⴰⵏ ⴷ ⵓⵏⴰⵎⴽ ⴰⴷⵜⵜⴰⵏ ⵏ ⵜⵓⴷⵔⵜ ⴳ ⵓⴳⵏⵙⵓ ⵏ ⵉⵏⵀⵉⵜⵜⵉⴼⵏ ⵏ ⵓⴼⵓⵍⴽⵉ ⴷ ⵡⵓⵥⵓⴹ, ⴷ ⵉⵙⴷⴷⵉⴷ ⵖⴼ ⵜⴷⵖⴰⵔⵜ ⵏ ⵙⵙⵉⵏⵉⵎⴰ ⴰⵎ ⵢⴰⵏ ⵢⵉⵎⵉⵙ ⵉ ⵓⵙⵎⵓⵜⵜⵉ ⵏ ⵜⴰⵢⵙⵉ ⵜⴰⴷⵍⵙⴰⵏⵜ ⵙ ⵢⴰⵜ ⵜⴱⵔⵉⴷⵜ ⵉⵜⵜⵇⵇⵙⵏ. ⴷ ⵔⴰⴷ ⵜⵇⵇⵉⵎ ⵜⵡⵓⵔⵉ ⴰⴷ ⴷ ⵢⴰⵏ ⵓⵣⵓⵔⵜ ⴰⵎⵣⵡⴰⵔ ⴳ ⵎⴰⵏⵎⴽ ⵙ ⴷⴰ ⵜⵜⵏⴼⴰⵍⵏ ⵡⵓⵎⵉⵢⵏ ⵉⵖⵔⴼⴰⵏⵏ ⵖⵔ ⵢⴰⵜ ⵜⵥⵓⵕⵉ ⵜⴰⵜⵔⴰⵔⵜ ⵉⵡⵇⵇⵔⵏ ⵜⵉⵎⴽⵜⵉⵜ ⵜⴰⵎⴳⵔⵓⵜ, ⴷ ⵢⵓⴽⵍⴰⵍ ⵢⴰⵏ ⵓⵙⵉⵜⴳ ⴰⵎ ⵢⴰⵜ ⵜⵉⵍⴳⴳⵯⵉⵜ ⵏ ⵓⵣⴷⴷⵓⵢ ⴳⵔ ⵢⵉⵣⵔⵉ ⴷ ⵓⵎⵉⵍⴰⵏ, ⵉⵖⵍⵍⴰⵏ ⵜⵓⴳⴷⵜ ⵏ ⵉⵙⵎⴰⵡⵏ ⵏ ⵉⵏⴰⵥⵓⵕⵏ ⵍⵍⵉ ⵉⵙⴽⵔⵏ ⵙⴳ ⵜⴼⵔⴰⵔⵜ ⵏ ⵜⴰⵍⵍⴰⵙⵜ ⵢⴰⵜ ⵜⵎⴰⵏⴳⵜ ⵜⴰⵙⵉⵏⵉⵎⴰⵢⵜ ⵜⴰⵎⵖⵍⴰⵍⵜ. 

 ⵉⵙⵍⴽⵎⵏ ⵏ ⴱⵕⵕⴰ 

 ⴰⴼⵉⵍⵎ ⵏ ⵃⵎⵎⵓ ⵓ ⵏⴰⵎⵉⵔ ⴳ ⵢⵓⵜⵓⴱ

ⵥⵕ ⵓⴳⴳⴰⵔ

 ⵙⵙⵉⵏⵉⵎⴰ ⵜⴰⵎⴰⵣⵉⵖⵜ
 ⴱⵓⵜⴼⵓⵏⴰⵙⵜ (ⴰⴼⵉⵍⵎ)
 ⴼⴰⵟⵉⵎⴰ ⵄⵍⵉ ⴱⵓⴱⴽⴷⵉ
 ⵍⵄⵕⴱⵉ ⴰⵍⵜⵉⵜ

ⵉⵙⴰⵖⵓⵍⵏ